།།མེ་རི་གྱད་ཕུར་གྱི་ཐུགས་དམ་རྒྱུད་བསྐུལ་ཞེས་བྱ་བ་བཞུགས།། །།

༄༅༅།། །།བསྭོ་བསྭོ་བསྐལ་པ་སྔོན་གྱི་དུས་ཙམ་ན།། བྱིན་རླབས་གཡུང་དྲུང་སྤྲུལ་པ་མཆོག་གི་གནས། ཡང་གསང་རྫོགས་པའི་ལྷ་ལུང་དགོན་ཕུག་ཏུ། དྲག་པོ་མེ་འོད་ཚ་ཚ་འཕྲོ་བའི་ཡུལ། གསེར་ཙོ་ཐོག་དམར་འཁྲུགས་པའི་གསས་ཁང་དུ། བདུད་འདུལ་ཁྲོ་གཤེན་གསང་བ་འདུས་པ་ཡིས། གཡེན་དགུའི་ལྷ་སྲིན་དམ་ལ་བཏགས་པ་དང་། སྡེ་བརྒྱད་གདུག་པ་བྲན་དུ་བཀོལ་བ་དང་། ཞང་ཞུང་བོན་གྱི་བསྟན་པ་སྲུང་བ་དང་། གྱེར་སྤུངས་དངོས་གྲུབ་རྣམ་གཉིས་ནོད་པའི་ཕྱིར། བསྙེན་བསྒྲུབ་ལས་སྦྱོར་དཀྱིལ་འཁོར་བཞེངས། ཕྱི་རྟེན་ནང་རྟེན་གསང་རྟེན་བཅས། ཕྱི་ནང་གསང་གསུམ་དམ་རྫས་བཀྲམ། ཟད་མེད་ལོངས་སྤྱོད་སྣ་ཚོགས་དང་། བླ་མེད་མཆོད་པའི་སྤྲིན་དཔུང་གིས། མགོན་པོ་རྣམ་གསུམ་གསང་བའི་ཡུམ་གཉིས་དང་།

ཁྲོ་བཅུ་ཡབ་ཡུམ་འགུགས་སྒྲོལ་སྒོ་བར་བཅས། དམག་དཔོན་མ་བཞི་ཕོ་ཉ་ཡང་སྤྲུལ་ཚོགས། ཏི་ཀའི་ལྷ་འཁོར་སྲིད་པའི་སྨན་ཚོགས་དང་། ཞང་ཞུང་བོན་གྱི་བསྟན་སྲུང་བོན་སྐྱོང་ཚོགས། ཐུགས་དམ་གཉེན་པོ་ཇི་ལྟར་བསྐངས་པ་བཞིན། དོ་མོད་གནས་འདིར་ལོངས་སྤྱོད་ཚོགས་ཀྱིས་བསྐང་། ཉམས་ཆགས་འགལ་འཁྲུལ་སྐོང་ཕྱིར་བཞེས་སུ་གསོལ། ཐར་ལམ་བར་ཆད་བསལ་ཕྱིར་བཞེས་སུ་གསོལ། དམ་ཉམས་དགྲ་བགེགས་བསྒྲལ་ཕྱིར་བཞེས་སུ་གསོལ། གསེར་ཙོ་ལས་ལ་འཁོལ་ཕྱིར་བཞེས་སུ་གསོལ། ཐོག་ཙོ་མདའ་ལྟར་འཕེན་ཕྱིར་གཤེགས་སུ་གསོལ། གཡེན་དགུ་དམ་ལ་བཏགས་ཕྱིར་བཞེས་སུ་གསོལ། སྡེ་བརྒྱད་བྲན་དུ་འཁོལ་ཕྱིར་བཞེས་སུ་གསོལ། ཞང་ཞུང་བསྟན་པ་སྲུང་ཕྱིར་བཞེས་སུ་གསོལ། དངོས་གྲུབ་རྣམ་གཉིས་སྩོལ་ཕྱིར་བཞེས་

སུ་གསོལ།། །།བདུད་འདུལ་གསང་འདུས་རྒྱུད་འཛིན་གྲུབ་པའི་གཤེན། ལྷ་ཡི་གཤེན་པོ་ཀླུ་ཡི་གཤེན་པོ་དང་། མི་ཡི་གཤེན་པོ་ཞང་ཞུང་གཤེན་པོ་དང་། ཁྲི་ཤོ་རྒྱལ་བ་ར་སངས་བསམ་འགྲུབ་དང་། དར་མ་ཤེས་རབ་དར་མ་བྷོ་ཏེ་དང་། ཞང་ཞུང་ཁྲི་འཕེན་མུ་ཡེ་ལྷ་རྒྱུང་དང་། རྨ་གཤེན་ལེགས་བཟང་གྱེར་གཤེན་སྟག་ལ་དང་། ར་སངས་གཡུང་དྲུང་སྲས་ཆེན་གཡུང་འཕེན་དང་། དགེ་འབར་དོན་གྲུབ་གྱེར་སྤུངས་དགེ་འཕེན་དང་། དེའི་སྲས་དགེ་རྒྱལ་ཞང་ཞུང་རྣམ་རྒྱལ་དང་། མུ་རྒྱུང་དཀར་པོ་ཧོར་ཏི་ཆེན་པོ་དང་། དོན་ཀུན་གྲུབ་པ་ར་སངས་འཕེན་རྒྱལ་དང་། གུ་རུབ་གཤེན་དགའ་ཟླ་བ་རྒྱལ་མཚན་དང་། གང་ཟག་གྱེར་སྤུངས་ཉི་ཤུ་རྩ་བཞི་ཡིས།། རང་རང་ཙོ་དམར་དྲག་པོའི་སྒྲུབ་གནས་སུ། བླ་མེད་མཆོད་པའི་དམ་རྫས་སྨན་ཚོགས་ཀྱིས། མགོན་པོ་རྣམ་གསུམ་ཞང་ཞུང་ལྷ་ཚོགས་རྣམས། ཐུགས་དམ་གཉེན་པོ་ཇི་ལྟར་བསྐངས་པ་བཞིན། དོ་མོད་གནས་འདིར་ལོངས་སྤྱོད་ཚོགས་ཀྱིས་སྐོང་། ཉམས་ཆགས་འགལ་འཁྲུལ་བསྐང་ཕྱིར་བཞེས་སུ་གསོལ། ཐར་

ལམ་བར་ཆོད་བསལ་ཕྱིར་བཞེས་སུ་གསོལ། དམ་ཉམས་དགྲ་བགེགས་བསྒྲལ་ཕྱིར་བཞེས་སུ་གསོལ། གསེར་ཙོ་ལས་ལ་འཁོལ་ཕྱིར་བཞེས་སུ་གསོལ། ཐོག་ཙོ་མདའ་ལྟར་འཕེན་ཕྱིར༴། གཡེན་དགུ་དམ་ལ་བཏགས་ཕྱིར༴། སྡེ་བརྒྱད་བྲན་དུ་འཁོར་ཕྱིར་བཞེས་སུ་གསོལ། ཞང་ཞུང་བསྟན་པ་སྲུང་ཕྱིར་བཞེས་སུ་གསོལ། དངོས་གྲུབ་རྣམ་གཉིས་ཐོབ་ཕྱིར་བཞེས་སུ་གསོལ།། །།གྱེར་སྤུངས་དེ་རྣམས་རྒྱུད་འཛིན་གྲུབ་པའི་གཤེན། སྤྲུལ་སྐུ་ཆེན་པོ་ཏ་པི་ཧྲི་ཙ་དང་། གྱེར་སྤུངས་ཆེན་པོ་སྣང་བཞེར་ལོད་པོ་དང་། རྒྱལ་གཟིགས་སྲས་ཆུང་དམུ་གཤེན་ཙོ་གེ་དང་། དམུ་གཤེན་ཙོ་སྟོན་ཤོད་ཁྲམ་ཆེན་པོ་དང་། དམུ་རྒྱལ་བློ་གྲོས་དཔོན་རྒྱལ་བཙད་པོ་དང་། གུ་གེ་བློ་ལྡན་པུ་རོང་ཀུན་དགའ་དང་། རྣལ་འབྱོར་སྲས་མཆོག་ཁྱུང་བྱིད་མུ་ཐུར་དང་། བདེ་བ་རིང་མོ་རྟོག་མེད་ཞིག་པོ་དང་། ལྷུན་གྲུབ་མུ་ཐུར་གཤེན་རྒྱལ་ལྷ་རྩེ་དང་། ལྷ་སྒོམ་དཀར་པོ་དངོས་གྲུབ་རྒྱལ་མཚན་དང་། འོལ་སྒོམ་ཀུན་འདུས་ཡང་སྟོན་ཆེན་པོ་དང་། དམ་པ་འབུམ་རྗེ་འགྲོ་མགོན་ཀླུ་བྲག་པ།

རྟོགས་ལྡན་དབོན་པོ་ཡང་སྟོན་རྒྱལ་མཚན་དང་། གཅིག་ཆོད་དད་ཤེས་བྲུ་སྟོན་རྒྱལ་བ་དང་། རི་པ་ཤེས་བློ་ཨ་ཐོག་ཡེ་རིན་དང་། བསོད་ནམས་བློ་གྲོས་བསྟན་རྒྱལ་བཟང་པོ་དང་། དཔལ་མཆོག་བཟང་པོ་ཁྲོ་བོ་རྒྱལ་མཚན་དང་། ཚུལ་ཁྲིམས་དཔལ་བཟང་ཤེས་རབ་འོད་ཟེར་དང་། ཤེས་རབ་རྒྱལ་མཚན་ནམ་མཁའ་དཔལ་བཟང་དང་། གཡུང་དྲུང་ཕུན་ཚོགས་གཡུང་དྲུང་རྒྱལ་མཚན་དང་། བསྟན་པ་འོད་ཟེར་ཕུན་ཚོགས་གྲགས་པ་དང་། གཡུང་དྲུང་ཚུལ་ཁྲིམས་བསྟན་པ་ལྷུན་གྲུབ་དང་། ཚེ་དབང་ལྷུན་གྲུབ་རིན་ཆེན་ཚུལ་ཁྲིམས་དང་། ཀུན་བཟང་ལྷུན་གྲུབ་རྒྱལ་བ་བློ་གྲོས་དང་། མི་འགྱུར་རྒྱལ་མཚན་ཚུལ་ཁྲིམས་གྲགས་པ་དང་། ཉི་མ་རྒྱལ་མཚན་སྨོན་ལམ་རྒྱལ་མཚན་དང་། གྱེར་སྤུངས་དྲིན་ཆེན་རྩ་བའི་བླ་མ་ཡིས། རང་རང་ཙྭོ་དམར་དྲག་པོའི་སྒྲུབ་གནས་སུ། བླ་མེད་མཆོད་པའི་དམ་རྫས་སྨན་ཚོགས་ཀྱིས། མགོན་པོ་རྣམ་གསུམ་ཞང་ཞུང་ལྷ་ཚོགས་རྣམས། ཐུགས་དམ་གཉེན་པོ་ཅི་ལྟར་བསྐངས་པ་བཞིན། དོ་ནུབ་གནས་འདིར་ལོངས་སྤྱོད་ཚོགས་ཀྱིས་བསྐང་། ཉམས་ཆགས་འགལ་འཁྲུལ་

བསྐང་ཕྱིར་བཞེས་སུ་གསོལ། ཐར་ལམ་བར་ཆོད་བསལ་ཕྱིར་བཞེས་སུ་གསོལ། དམ་ཉམས་དགྲ་བགེགས་སྒྲོལ་ཕྱིར་བཞེས་སུ་གསོལ། གསེར་ཙོ་ལས་ལ་འཁོལ་ཕྱིར་བཞེས་སུ་གསོལ། ཐོག་ཙོ་མདའ་ལྟར་འཕེན་ཕྱིར༴། གཡེན་དགུ་དམ་ལ་བཏགས་ཕྱིར༴། སྡེ་བརྒྱད་བྲན་དུ་འཁོར་ཕྱིར་བཞེས་སུ་གསོལ། ཞང་ཞུང་བསྟན་པ་སྲུང་ཕྱིར་བཞེས་སུ་གསོལ། དངོས་གྲུབ་རྣམ་གཉིས་སྩོལ་ཕྱིར་བཞེས་སུ་གསོལ།། །།བསྭོ་ལྷ་ཚོགས་ཐུགས་དམ་དབྱངས་སུ་སྐོང་། ཡེ་ཤེས་མེ་རི་ཙོ་དམར་གཞལ་ཡས་ན། ཡེ་ཤེས་རྫུ་འཕྲུལ་ལས་ཀྱི་མགོན་པོ་གསུམ། སྦྱོར་ཡུམ་སྒྲོལ་ཡུམ་གསང་བའི་ཡུམ་གཉིས་དང་། སྐུ་བླ་གྱད་བཅུ་གཡུང་དྲུང་ཡུམ་ཆེན་བཅུ། འགུགས་སྒྲོལ་ཉི་ཤུ་སྒོ་བ་དམག་དཔོན་བཞི། ཕོ་ཉ་ཡང་སྤྲུལ་ཏི་ཀའི་ལྷ་འཁོར་དང་། སྲིད་པའི་སྨན་ཚོགས་དགུ་ཁྲི་དགུ་འབུམ་དང་། དཀྱེལ་ཆེན་ཕུ་ཝེར་ཝེར་རོ་ཉི་པང་སད། བྱང་སྨན་རྒྱལ་མོ་ཀུ་མ་ར་ཙ་དང་། སྲིང་གཅིག་སྒྲ་བླའི་རྒྱལ་མོ་སྟག་རི་རོང་། སྐུ་མཆོག་དམར་པོ་ཕོ་ཉ་མྱུར་མགྱོགས་རྩལ། ཞང་ཞུང་བོན་གྱི་བསྟན་སྲུང་ཞལ་བཞེས་

རྣམས། སྐོངས་ཤིག་ལོངས་སྤྱོད་ཚོགས་ཀྱིས་ཐུགས་དམ་སྐོང་། བཤགས་སོ་རྩ་ལག་ཉམས་ཆགས་འགལ་འཁྲུལ་བཤགས། སོལ་ཅིག་ཐར་ལམ་སྒྲུབ་པའི་བར་ཆོད་སོལ། ཟློགས་ཤིག་མི་མཐུན་འགལ་རྐྱེན་ཚོགས་རྣམས་ཟློག སྒྲོལ་ཅིག་དགྲ་བགེགས་བོན་ཉིད་དབྱིངས་སུ་སྒྲོལ། ཁོལ་ཅིག་གསེར་ཙོ་ལས་ལ་ཁོལ་བར་མཛོད། ཕོངས་ཤིག་ཐོག་ཙོ་དགྲ་དང་བགེགས་ལ་འཕོང་། ཐོགས་ཤིག་གཡེན་དགུ་ལྷ་སྲིན་དམ་ལ་ཐོག ཁོལ་ཅིག་སྡེ་བརྒྱད་གདུག་པ་བྲན་དུ་ཁོལ། སྟོད་ཅིག་སྟོང་གསུམ་གྱེར་གྱི་དབུ་འཕང་བསྟོད། སྲུངས་ཤིག་ཞང་ཞུང་བོན་གྱི་བསྟན་པ་སྲུང་། སྟོན་ཅིག་སྐུ་གསུམ་སྒྲུབ་པའི་ལྷ་ཞལ་སྟོན། སྩོལ་ཅིག་ཚེ་དབང་མཐུ་རྩལ་དངོས་གྲུབ་སྩོལ། མཛོད་ཅིག་རང་རིག་བདག་ཞལ་མཆོག་ཐོབ་མཛོད། སྒྲུབས་ཤིག་བཅོལ་བའི་ཕྲིན་ལས་མྱུར་དུ་སྒྲུབ། ཞང་ཞུང་སྙན་རྒྱུད་ཐུགས་ཀྱི་ངེས་དོན། མེ་རི་འབར་བ་དཔའ་བོ་གྱད་ཕུར་གྱི་ཐུགས་དམ་རྒྱུད་བསྐུལ་འདི་ནི། རྒྱལ་བ་གཉིས་པ་བཀྲ་ཤིས་རྒྱལ་མཚན་གྱི་ཞབས་རྡུལ་སྤྱི་བོར་ལེན་པའི། གྱེར་སྤུངས་དཔལ་འབྱོར་ལྷུན་གྲུབ་ཞེས་བྱ་བས། སེང་སྟག་རྒྱལ་བའི་སྒྲུབ་གྲྭ་རུ་སྦྱར་བའོ། དགེའོ།